Die kans is baie groot dat as jy ’n vet ouer is, jou kinders ook oorgewig gaan wees. Kinders is hul ouers se volgelinge en as julle gedurig gemorskos eet, aan lekkergoed peusel en net voor die TV sit, gaan kinders die voorbeeld volg.
Een van die enigste maniere om jou kinders meer aktief te kry, is om self ook meer aktief te raak. Die Parkrun-inisiatief is ’n wonderlike manier om mense aan die beweeg te kry en boonop sommer met jou gemeenskap te sosialiseer. Elke Saterdagoggend om 08:00 vind daar Parkruns oor die hele land plaas en om deel te wees van hierdie 5 km-wedloop is groot pret vir die hele gesin. Jy kan elke week op ’n ander plek aan ’n Park­run gaan deelneem. Hou ook die sosiale media vir ander pretlope dop en raak betrokke. Daar is min dinge soos ’n medalje om ’n klein lopertjie aan te moedig om klaar te maak.
Voer gesprekke aan die etenstafel oor groente en vrugte wat gesond is, en vertel hulle dat vleis byvoorbeeld baie proteïene bevat wat spiere bou en ’n mens help groei.
Dink mooi voordat jy jou eie lyf kritiseer, want die manier hoe jy na jou lyf verwys, gaan die manier beïnvloed hoe jou kind na sy of haar lyfie kyk.
’n Goeie ontbyt is baie belangrik en leer jou kinders van kleins af om soggens ontbyt te eet, selfs al voel hulle nie honger nie. Dit kan dalk help as julle saam aan tafel sit en iets eet.
Pak eerder gesonde happies in ’n kosblik as lekkergoed en kies opsies soos ’n stukkie koue vleis, ’n blokkie kaas, rou groente en vrugte. As jou kind geneig is om lyf aan te sit, kan jy minder brood met smeergoed soos margarien, konfyt en sjokoladesmeer opsit. (My kinders het nooit die appels geëet wat ek vir hulle ingepak het nie, totdat ek die appel in skyfies gesny het. Dieselfde geld lemoene en nartjies.) Rosyntjies en droë vrugte kan af en toe as ’n soet bederfie ingepak word.
Eet by ’n tafel en nie voor die televisie nie. Soms is ’n mens so meegevoer met wat op televisie aangaan dat jy skoon vergeet dat jy lankal vol is. (Ons gesin speel al vir jare die speletjie waar elke lid moet vertel van die lekkerste en slegste deel van die dag. Op dié manier kry mens sommer ook handige inligting uit veral seuntjies wat nie altyd ewe entoesiasties is met hul vertellings nie.)
Maak seker etes is gebalanseerd: ’n Gesonde maaltyd bevat stysel, proteïene, die regte suikers en vette en vitamiene. Probeer vyf groentes en vrugte per dag te eet. Wissel die vrugte af wat jy koop en kyk uit vir vrugte in seisoen.
Leer hulle gesonde eetgewoontes deur jou voorbeeld, jy kan nie verwag hulle moet al hul groente eet as jy dit haat nie!
Leer jou kinders dat hulle hulle nooit mag ooreet nie. Moenie jou kind dwing om sy bord leeg te eet nie. As hy nie voor etes peusel nie, sal hy wel honger wees met etenstyd.
Kort nadat ’n man sy vrou in ’n motorongeluk verloor het, tref nog ’n terugslag hom. Sy kleindogter wat hy en sy oorlede vrou sedert hul dogter se dood grootgemaak het, se ouma aan vaderskant dagvaar hom vir alleentoesig. Die meisie se pa is ’n dwelmslaaf.
’n Vrou dink sy het die volmaakte man ontmoet. Hy is aantrek-lik en suksesvol. Hulle is albei smoorverlief. Dan vind sy ’n donker geheim oor die nuwe man in haar lewe uit terwyl hulle een naweek in ’n oord in die berge uitspan.
’n Wetenskaplike wat uit sy eie maatskappy gegooi word, snoer kragte saam met ’n bobaasdief. Die boef word met ’n superpak toegerus wat hom piepklein maak en supermagte gee sodat hy selfs miere kan beheer.
’n Toplyfwag se hulp word ingeroep om sy aartsvyand, ’n sluipmoordenaar, te beskerm. Die twee stamp al lank kop, maar moet nou saamwerk om seker te maak die sluipmoordenaar kom by die internasionale strafhof uit.